Geliefde polisievrou se moordenaar steeds op vrye voetAo. Michelle Stephenson. Foto: Facebook Niemand is nog in hegtenis geneem nadat ŉ polisiebeampte van Vanderbijlpark se liggaam Dinsdagoggend in haar huis aangetref is nie. Kol. Lungelo Dlamini, woordvoerder van die polisie, het gesê ao. Michelle Stephenson (44) se liggaam is gevind nadat sy nie vir werk opgedaag het nie en iemand gaan ondersoek instel het. Sy is met ŉ stuk lap verwurg. “Ons voorlopige ondersoek dui daarop dat die verdagte of verdagtes deur ŉ klein deur toegang tot die huis verkry het voordat hulle die slagoffer verwurg en die huis omgekeer het. Dit is nie duidelik hoe die verdagtes uit die huis gekom het nie, aangesien die hek en buitedeure toe was,” het Dlamini gesê. “Stephenson was ten tyde van die voorval alleen by die huis. Dit is nog nie duidelik wat uit die huis gesteel is nie. Die polisie is besig om verskeie leidrade op te volg om die verdagte of verdagtes te identifiseer.” Verskeie mense het op sosiale media hul skok en hartseer oor Stephenson se dood uitgespreek. Sy was ŉ bekende gesig in die gemeenskap, veral as die stigter van Jessica’s Wall of Life. Dié muur is in 2008 agter die Cormed-hospitaal in Vanderbijlpark aangebring. In die muur is ŉ kluis aangebring waarin weggooibabas geplaas kan word. ŉ Alarm gaan dan in die hospitaal af en die kluis sluit outomaties totdat hospitaalpersoneel die baba kom haal. Stephenson was ŉ groot kampvegter om die probleem van ongewenste babas wat op ashope of elders weggegooi word, hok te slaan. Boodskappe op sosiale media het Stephenson beskryf as ŉ uitstekende polisiebeampte, ŉ wonderlike ma en iemand wat ŉ pragtige nalatenskap agterlaat.